Nafarroako Parlamentuko Mahaiak, 2020ko urtarrilaren 13an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Domingo González Martínez jaunak aurkeztutako galdera, jakitekoa zer neurri hartuko dituen Nafarroako Gobernuak Zizurko Osasun Eskualde Oinarrizkoan eta gabeziak dituzten Nafarroako gainontzeko herrietan osasun-laguntza egokia eta bete gabeko lanpostuak betetzea bermatzeko, eta zer epetan hartuko dituen.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2020ko urtarrilaren 13an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioari atxikitako foru parlamentari Txomin González Martínezek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak Legebiltzarraren Osoko Bilkuran erantzun dezan:

Zizur Nagusiko oinarrizko osasun eskualdeko langileen parte handi batek bere kezka adierazi zuen hedabideen bidez Zizur Nagusiko osasun eskualde oinarrizkoan osasun-laguntza emateko giza baliabideen eskasia dela eta.

Besteak beste, honako gabezia eta arazo hauek nabarmendu zituzten: langileak falta dira (une honetan, bi sendagile-lanpostu eta pediatriako bat daude bete gabe arratsaldeko txandan); ez dira ordezkatzen oporretan edo aldi baterako ezintasunagatik baja dauden langileak, biztanleen parte batek ez baitauka esleiturik sendagilea, eta horrek zaildu egiten du gaixoen zitazioa eta jarraipen egokia.

Denboran luzatzen ari den egoera horrek dakartzan ondorioak dira profesionalen agendak kolapsatzea, gehiegizko lan-zama, etsipena, frustrazioa eta langileen arteko nahiz erabiltzaileekiko gatazkak. Arazo horiek gure erkidegoko beste herri batzuetan ere gertatzen ari dira, eta prentsak horien berri ematen du aldian-aldian.

Hori dela-eta, parlamentari naizen honek hauxe galdetzen dut:

Zer neurri ezarriko dira Zizurko osasun eskualde oinarrizkoan eta Nafarroan gabeziak dituzten gainontzeko herrietan osasun-laguntza egokia bermatzeko eta bete gabeko lanpostuak betetzeko? Zer epetan?

Iruñean, 2020ko urtarrilaren 7an

Foru parlamentaria: Txomin González Martínez